REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/489-14

26. decembar 2014. godine

B e o g r a d

ZAPISNIK

SA 39. SEDNICE ODBORA ZA ADMINISTRATIVNO-BUDžETSKA I

MANDATNO-IMUNITETSKA PITANjA, ODRŽANE 26. DECEMBRA 2014. GODINE

Sednica je počela u 9,10 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović (napustio sednicu u toku razmatranja prve tačke dnevnog reda), Katarina Rakić (pristupila u toku razmatranja prve tačke dnevnog reda), Aleksandar Marković, Snežana Malović, Saša Maksimović, Obrad Isailović, Dušica Stojković i Darko Laketić.

Sednici su prisustvovali zamenici odsutnih članova Odbora: Suzana Spasojević, zamenik Đorđa Milićevića (pristupila u toku razmatranja prve tačke dnevnog reda), Balša Božović, zamenik Vesne Martinović (pristupio u toku razmatranja prve tačke dnevnog reda) i Ljiljana Malušić, zamenik Ljubiše Stojmirovića.

Sednici je prisustvovala i Jana Ljubičić, generalni sekretar Narodne skupštine, kao i narodni poslanici: Aleksandra Jerkov, Dragan Šutanovac i Nenad Nikolić.

Sednici nisu prisustvovali članovi Odbora: Olgica Batić, Milan Krkobabić, Milisav Petronijević, Đorđe Milićević, Vesna Martinović, Ljubiša Stojmirović, Veroljub Matić i Dragana Barišić.

Na predlog predsednika, Odbor je većinom glasova utvrdio sledeći

D n e v n i r e d:

1. Preispitivanje Odluke Odbora za administrativno-budžetska i mandatno-imunitetska pitanja o davanju saglasnosti 21 broj 120-4737/14 od 25.12.2014. godine.

**Prva tačka dnevnog reda**: Preispitivanje Odluke Odbora za administrativno-budžetska i mandatno-imunitetska pitanja o davanju saglasnosti 21 broj 120-4737/14 od 25.12.2014. godine

Predsednik Odbora je podsetio prisutne, da je Odbor na sednici održanoj 25. decembra 2014. godine doneo Odluku o davanju saglasnosti genralnom sekretaru Narodne skupštine za isplatu jednokratne novčane pomoći u iznosu od 19.000 dinara zaposlenima u Službi Narodne skupštine čija je mesečna plata u mesecu oktobru 2014. godine niža od prosečne mesečne zarade u Republici Srbiji, koja je za mesec oktobar 2014. godine, bez poreza i doprinosa, iznosila 44.938,00 dinara. Nakon konsultacija sa predstavnicima Vlade Republike Srbije, a poštujući samostalnost Narodne skupštine, kao i u skladu sa predviđenim merama štednje i uputstvom Vlade Republike Srbije o racionalnom planiranju budžeta, predložio je da se doneta odluka preispita i s tim u vezi pozvao članove i zamenike članova Odbora da glasaju o stavljanju van snage navedene odluke.

Takođe, istakao je da su predstavnici sindikata, na čiji predlog je odluka o davanju saglasnosti za navedenu isplatu doneta, obavešteni o inicijativi da se ta odluka preispita.

U diskusiji su učestvovali: Zoran Babić, Snežana Malović, Aleksandra Jerkov i Dragan Šutanovac.

Diskusija se vodila oko razloga za preispitivanje navedene odluke, efektu koji će proisteći ukoliko se navedena odluka stavi van snage, načinu na koji će se sredstva opredeljenja navedenom odlukom utrošiti ukoliko ne budu isplaćena kako je to planirano i uticaju sredstava javnog informisanja po donošenju navedene odluke.

Predsednik Odbora je pojasnio da će sredstva opredeljena za isplatu jednokratne novčane pomoći biti vraćena u budžet Republike Srbije, u cilju ozdravljena javnih finansija.

Narodni poslanik Dragan Šutanovac je predložio da zaposleni u Službi Narodne skupštine koji ostvaruju primanja do maksimalnog nivoa prosečne plate u Republici Srbiji prime jednokratnu novčanu pomoć, da predsednik Odbora obavi razgovor sa predsednicima poslaničkih grupa, da se javnosti pojasni kome je navedena jednokratna novčana pomoć namenjena, odnosno da se pronađe najbolje moguće rešenje da se odluka održi na snazi, u korist zaposlenih u Službi Narodne skupštine koji su navedenu pomoć trebalo da prime. U nastavku, korigovao je svoj predlog predloživši da se zaposlenima dodeli jednokratna novčana pomoć do maksimalne visine prosečne plate u Republici Srbiji. Navedeni predlog podržala je Snežana Malović, član Odbora, o čemu će se Odbor izjasniti.

Narodni poslanik Aleksandra Jerkov je pozvala članove i zamenike članova Odbora da ne glasaju za stavljanje van snage predmetne odluke.

Po zaključenju rasprave, Odbor većinom glasova nije prihvatio predlog Snežane Malović, člana Odbora.

Na predlog predsednika, Odbor je većinom glasova doneo Odluku o stavljanju van snage Odluke Odbora za administrativno-budžetska i mandatno-imunitetska pitanja o davanju saglasnosti za isplatu jednokratne novčane pomoći zaposlenima u Službi Narodne skupštine 21 broj 120-4737/14 od 25. decembra 2014. godine.

Sednica je završena u 9,55 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić